钦定古今图书集成/方舆汇编/职方典/第1455卷 > 《平云南颂》明·王景常
## 钦定古今图书集成/方舆汇编/职方典/第1455卷 > 《平云南颂》明·王景常

圣天子之御大历服也，维清缉熙，载扬武功。荡攘群
杂，混一函宇。于是偃武修文，与民休息。云南弗庭，遣
使招之，遇害。洪武十四年秋，皇帝若曰：“天厌元德，土
宇瓜分。朕奋起淮甸，为生民请命。鏖战鄱阳，汀、汉以
清。卷旗东指，吴、会电扫。皇天眷命，正位宸极。爰止六
师，北定中原。河南、山东，不战而下。元君北跳，九鼎南
迁，秦晋景附，蜀关洞开，兵不顿刃。今云南蕝尔之地，
喘息相保。梁王把匝剌瓦尔密戕虐我信使，凭陵我
郊保，若不及时荡一，何以答上天之眷，慰黎民徯来
之望哉？”乃命颍川侯臣傅友德、西平侯臣沐英、永昌
侯臣蓝玉等，将鹰扬虎贲之士凡三十馀万，骑万匹，
声罪致讨。七月，至于龙江，楼船蔽江，旌旗亘天，水陆
兼进，星流电迈。既至湖广，分为两军。大军道牂柯，踣
夜郎、平晋、定。奇军繇罗佐关击可渡河，奄至曲靖，疾
若风雨，所向辄克。土酋蜂屯兽挺，莫敢格者。未至白
石江十馀里，大雾四塞。元司徒达里麻拒江自固，我
师轻骑长驱，掩其不备，先命千骑从上游萆山袭其
后。平旦，大兵泅水竞渡，达里麻麾军布阵，未成列，我
师径前奋击，其阵遂乱。达里麻走陷于淖，生擒之，俘
斩将士若干人。云南兵大奔，乘胜逐之。征南分军击
乌撒、东川，败蛮四万，僵尸蔽野，遂通大渡河。奇军始
至西平、永昌，率大兵趋云南。时梁王闻败，弃城走晋
宁，饮鸩卒，云南平。自出师至是，凡百馀日，得府州若
干户，“若干，马牛军实无算，承制建官，大军镇焉。”明年
分兵下大理，下金齿，下临安、元江，凡云南故境皆郡
县矣。又明年，遣间使降车里，降缅，降八百，咸以壤酋
贡。洪惟天兵，不浃十辰。东抵牂柯，南著交阯，西逾吐
蕃，北界神州。幅𢄙万里，悉臣悉妾，何成功之速哉！盖
皇帝文武神圣，煦为春阳，肃为秋霜，绥之以仁，摩之
以义，混混乎内之于泰和元气中。使其民熙熙以翔，
皞皞以群，得睹中州文物之懿、太平之乐，而不知沐
圣泽之深也。上自汉唐以迄于元，羁縻而已。乃今维
持巩固，与内地等，信乎王者之无外也。又明年，班师
振旅，定功行赏，诸将已下皆进爵有差。於戏！古之有
盛德大烈，必形诸歌颂。《皇风》兴，《大雅》作，草茅微臣，不
敢多让。臣景常稽首顿首而为颂曰：“皇明御天，统有
万方。际天蟠地，武功煌煌。三辰耀灵，海宇聿清。吐气
嘉生，蒸为太平。蠢兹蛮方，稔藏奸凶。恇恇穰穰，以亵
天常。乾坤之量，海岳是包。彼昏而狂，诞敢叫呶。皇赫
斯怒，爰整元戎。吉日载戒，车攻马同。于铄王师，暨暨
桓桓。天讨”是将，震慑百蛮。兵无留行，势若迅霆。日星
晦雾，江海沸腾。鹰扬曲靖，俘彼统酋。征麾所指，再扬
天休。战不贪杀，杀不却降。斥原疏斾，以迄用康。大憝
聿逋，筐篚元黄。拓禹之迹，维周职方。表方建官，棋布
星分。仡仡大城，以奠其民。封豕修蛇，以变以化。昔也猰㺄，今为驺虞。载驷载伐，戈鋋不腥。南金犀角，罔敢
弗庭。凡此《南功》，将臣佥同，维一乃心。上鉴帝聪大烈
之庞，超汉轶唐，风霆流行，天地翕张，会朝清明，圣化
基之，万国一统。坐而釐之，草茅微臣，作此颂焉。武功
告成，天子万年。